अस्थाई व्यवस्थाओं के बीच श्रीगंगानगर-जयपुर हवाई सेवा शुरू
श्रीगंगानगर| श्रीगंगानगर जिले से जयपुर आने-जाने के लिए हवाई सेवा मंगलवार को शुरू हो गई। अब यहां के लोग करीब पौने 2 घंटे में ही जयपुर की दूरी तय कर पाएंगे। सीएम वसुंधरा राजे ने जयपुर से फ्लाइट को हरी झंडी दिखाई। जिले के लालगढ़ में बनी हवाई पट्टी पर फ्लाइट पहुंची तो यात्रियों का अफसरों और जनप्रतिनिधियों ने स्वागत किया। यात्रा करने के इच्छुक इलाके के लोग भी इस दौरान मौजूद रहे। लोगों ने सौगात की तारीफ की, लेकिन अव्यवस्थाओं को लेकर बहुत से सवाल भी खड़े कर दिए। लोगों ने कहा लालगढ़ हवाई पट्टी के पास न तो वेटिंग रूम है और न ही सुरक्षा के लिए कोई इंतजाम। यही नहीं हवाई पट्टी के एरिया में चारदीवारी का अभाव है। इंसान छोड़िए पशु भी रनवे तक आसानी से पहुंच जाते हैं। मंगलवार को भी ऐसी स्थिति देखने को मिली। हवाई जहाज पहुंचने से लगभग 15 मिनट पहले एक सांड रनवे पर पहुंच गया। इसे बाहर निकालने के लिए पुलिस कर्मियों को मशक्कत करनी पड़ी। अब यह स्थिति व्यवस्था पर सीधा सवाल उठाती है कि पहले दिन जब मंत्री, जनप्रतिनिधि, आईजी, कलेक्टर जैसे विभिन्न प्रशासनिक अधिकारी मौजूद थे, तब यह हाल था। आम दिनों में यात्रियों के लिए व्यवस्थाओं का क्या होगा?